Národná rada Slovenskej republiky

## **VI. volebné obdobie**

 Číslo: CRD-1099/2015

**1576a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona o správcoch bytových domov a o zmene a doplnení zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov **(tlač 1576a)** v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona o správcoch bytových domov a o zmene a doplnení zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov **(tlač 1576a)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1798 zo 17. júna 2015 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodárske záležitosti a

Výboru Národnej rady Slovenskej republiky pre sociálne veci.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením č. 651 z 8. septembra 2015

Výbor Národnej rady Slovenskej republiky pre sociálne veci uznesením č. 187 z 8. septembra 2015

Výbor Národnej rady Slovenskej republiky pre hospodárske záležitosti uznesením č. 459 z 10. septembra 2015

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

V čl. I § 8 ods. 2 písm. b) sa za druhé slovo „zoznamu“ vkladá slovo „alebo“ a čiarka sa vypúšťa.

 Ide o legislatívno-technickú pripomienku.

**Ústavnoprávny výbor NR SR**

**Výbor NR SR pre sociálne veci**

***Gestorský výbor odporúča neschváliť***

V čl. I v § 7 ods. 2 písm. b) sa vypúšťa časť vety za bodkočiarkou a poznámka pod čiarou číslo 7. Ostatné poznámky pod čiarou sa prečíslujú primerane.

Zabezpečí sa dôsledné dodržiavanie rovnakých podmienok pre všetky osoby, pretože neexistuje dôvod, pre ktorý by zahraničná právnická osoba nemala uvádzať svoje identifikačné číslo, pokiaľ ho má pridelené.

**Výbor NR SR pre hospodárske záležitosti**

***Gestorský výbor odporúča schváliť***

V čl. I v § 8 ods. 2 znie:

„(2) Dôveryhodná na účely tohto zákona je fyzická osoba, ktorá

* 1. v posledných piatich rokoch nebola vyčiarknutá zo zoznamu podľa § 12 ods. 1 písm. b) až g),
	2. v posledných piatich rokoch nebola členom štatutárneho orgánu právnickej osoby vyčiarknutej zo zoznamu podľa § 12 ods. 2 písm. b) až h) v čase jej vyčiarknutia zo zoznamu,
	3. v čestnom vyhlásení podľa tohto zákona vedome neuviedla nepravdivé údaje.“

Navrhnutá zmena v písm. a) a b) umožní jednoznačnú interpretáciu celého odseku, pretože časť vety „v posledných piatich rokoch“ by sa nemala vzťahovať na písm. c). Úpravou v písm. c) sa zabezpečí vykonateľnosť tejto časti ustanovenia, pretože dôveryhodná bude len taká osoba, ktorá v čestnom vyhlásení uvedie iba pravdivé údaje.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 10 ods. 2 písm. e) a f) a ods. 3 písm. e) a f) sa slová „úradne overenú kópiu“ nahrádza slovami „úradne osvedčený odpis“.

Legislatívno-technická pripomienka v zmysle terminológie Notárskeho poriadku.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre sociálne veci**

***Gestorský výbor odporúča schváliť***

V čl. I § 11 ods. 7 sa vypúšťa posledná veta.

Vypúšťa sa nadbytočné ustanovenie. Objektívna aj subjektívna lehota na uloženie pokuty je zabezpečená predchádzajúcimi ustanoveniami.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre sociálne veci**

***Gestorský výbor odporúča schváliť***

V čl. I § 16 ods. 2 písm. b) a c) sa prvá bodka nahrádza bodkočiarkou a nasledujúca veta sa k ustanoveniu pripája ako text za bodkočiarkou.

 Legislatívno-technická pripomienka.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre sociálne veci**

***Gestorský výbor odporúča schváliť***

V čl. I § 19 sa slovo „platí“ nahrádza slovom „hradí“.

 Legislatívno-technická pripomienka.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre sociálne veci**

***Gestorský výbor odporúča schváliť***

V čl. II bod 2 znie:

„2. V § 7c ods. 3 sa za prvú vetu vkladá nová druhá veta, ktorá znie: „Funkčné obdobie predsedu sa skončí dňom, keď zanikne vlastnícke právo predsedu k bytu alebo k nebytovému priestoru v dome.“ a v tretej vete sa za slová „je predseda odvolaný“ vkladajú slová „alebo sa skončilo funkčné obdobie predsedu z dôvodu zániku jeho vlastníckeho práva k bytu alebo k nebytovému priestoru v dome“.“.

Legislatívno-technická pripomienka, ktorou sa mení poradie navrhovaných zmien z dôvodu systematiky zákona.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre sociálne veci**

***Gestorský výbor odporúča schváliť***

V čl. II bod 4 § 8a ods. 10 písm. b) sa slovo „tento“ nahrádza slovom „správca“ (dva krát).

Ide o legislatívno-technickú pripomienku, ktorou sa spresňuje právny text.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre sociálne veci**

***Gestorský výbor odporúča schváliť***

V čl. II bod 4 § 8a ods. 10 písm. c) sa slovo „odstránenie“ nahrádza slovami „zabezpečiť odstránenie“.

Legislatívno-technická úprava textu v súlade s formuláciou použitou v § 9 ods. 4 zákona o vlastníctve bytov.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre sociálne veci**

***Gestorský výbor odporúča schváliť***

V čl. II v bode 7 v § 32e ods. 3 sa za slová „o prevod vlastníctva bytu požiada“ dopĺňajú slová „aj po 31. decembri 2016“.

Navrhnutá zmena umožní jednoznačnú interpretáciu časti vety za bodkočiarkou.

 **Výbor NR SR pre hospodárske záležitosti**

***Gestorský výbor odporúča schváliť***

V čl. II v bode 7 v § 32e ods. 4 sa na konci pripája táto veta:

„Ak vlastník domu alebo bytu zmluvu o prevode vlastníctva bytu do dvoch rokov od doručenia žiadosti neuzavrie, nájomca bytu môže po uplynutí tejto lehoty podať návrh na súd, aby uložil splnenie tejto povinnosti.“

Uvedeným doplnením sa jednoznačne ustanoví, že právo domáhať sa splnenia tejto povinnosti na súde sa vzťahuje aj na prípady podľa § 32e ods. 4. Režim súdnej ochrany pre prípady podľa § 32e ods. 3 týmto nie je dotknutý, pretože ten vychádza zo systémových ustanovení.

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať osobitne **o bode 1** s odporúčaním gestorského výboru **n e** **s c h v á l i ť** a spoločne **o bodoch 2 až 12** s odporúčaním gestorského výboru **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona o správcoch bytových domov a o zmene a doplnení zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov **(tlač 1576)**

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 476 zo 16. septembra 2015.

Týmto uznesením výbor zároveň poveril spoločného spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 16. septembra 2015

Maroš **K o n d r ó t**, v.r.

podpredseda Výboru NR SR

pre hospodárske záležitosti